b'\n_START_ARTICLE_\nDanijel Laba\xc5\xa1\n_START_PARAGRAPH_\nDanijel Laba\xc5\xa1 (Stari Golubovec, 29. studenoga 1965.) je izvanredni profesor, znanstvenik i vode\xc4\x87i hrvatski komunikolog. Inicijator i voditelj je projekta Djeca medija.\n_START_SECTION_\nBiografija\n_START_PARAGRAPH_\nTeolo\xc5\xa1ki je studij zavr\xc5\xa1io 1990. godine na Papinskome sveu\xc4\x8dili\xc5\xa1tu Gregorijana u Rimu, a doktorat je u istome gradu postigao na Fakultetu znanosti dru\xc5\xa1tvene komunikacije Papinskoga sveu\xc4\x8dili\xc5\xa1ta Salezijana 1997. godine. Za disertaciju na temu \xe2\x80\x9cFunkcioniranje na\xc4\x8dela odgovornosti u eti\xc4\x8dkom utemeljenju informacije-komunikacije\xe2\x80\x9d nagra\xc4\x91en je Rektorovom nagradom._NEWLINE__NEWLINE_Po povratku u Hrvatsku bio je zaposlen kao zamjenik direktora Informativne katoli\xc4\x8dke agencije u Zagrebu, urednik informativnog programa Hrvatskoga katoli\xc4\x8dkog radija te kao novinar i urednik u Glasu Koncila, gdje je i dalje mentor mladim novinarima. _NEWLINE_Na Hrvatskim studijima zaposlen je od 2007. godine. Od 2008. do 2012. bio je pro\xc4\x8delnik je Odjela za komunikologiju na Hrvatskim studijima. Od 2010. do 2014. bio je prodekan, od 2010. do 2012. kao povjerenik za znanost, me\xc4\x91unarodnu i me\xc4\x91usveu\xc4\x8dili\xc5\xa1nu suradnju, a od 2012. do 2014. obna\xc5\xa1ao du\xc5\xbenost povjerenika za nastavu i studente.\n_START_SECTION_\nNastavna djelatnost\n_START_PARAGRAPH_\nPredaje kolegije Osnove komunikologije, Novinarska etika, Semiotika u masovnom komuniciranju, Medijska pedagogija, Sociolo\xc5\xa1ki aspekti masovnih komunikacija te Film i religija.\n_START_SECTION_\nZnanstveni interes\n_START_PARAGRAPH_\nPodru\xc4\x8dja njegova znanstvenoga zanimanja su deontologija medija i novinarska etika, semiotika i sociologija medija, medijska pedagogija, neverbalna komunikacija te odnos filma i religije. Objavio je vi\xc5\xa1e znanstvenih i stru\xc4\x8dnih radova te sudjelovao na doma\xc4\x87im i me\xc4\x91unarodnim znanstvenim skupovima, okruglim stolovima, stru\xc4\x8dnim tribinama i u televizijskim i radijskim emisijama.\n_START_SECTION_\nDru\xc5\xa1tveni anga\xc5\xbeman\n_START_PARAGRAPH_\nPredsjednik je Dru\xc5\xa1tva za komunikacijsku i medijsku kulturu i voditelj projekta Djeca medija. \xc4\x8clan je vi\xc5\xa1e strukovnih udruga te Odjela za medije Matice hrvatske i Organizacijskog odbora Komunikolo\xc5\xa1ke \xc5\xa1kole.'